Patzelt eközben elkezdett pilótaleckéket venni, amit akkor sem hagyott abba, amikor 1917 őszén átvezényelték az olasz frontra, a 34. repülőszázadhoz. Részt vett a sikeres 12. isonzói csatában (október 24.-november 7.), azután már pilótai minősítéssel átkerült Motta di Livenzába, a 42. vadászrepülő-századhoz. 1917. november 23-án San Dona di Piave körzetében lelőtt egy Sopwith repülőt, hat nappal később pedig egy SAML felderítőgépet kényszerített földre osztrák-magyar területen. Decemberben összesen 40 bevetést hajtott végre és 29-én megszerezte ötödik légi győzelmét is egy olasz hidroplán kilövésével Piave Vecchia mellett.